Jyske brødre bag verdens mest downloadede spil i 2015

null

Virksomheder Eksklusivt for kunder

Det populære mobilspil Candy Crush Saga må se sig slået af et dansk spil, der stryger til tops på listen over verdens mest downloadede spil til Apples Appstore og Google Play.



Da Børsen i 2014 kårede den aarhusianske spilvirksomhed Kiloo som årets gazellevirksomhed, rakte H.K.H Kronprins Frederik hånden i vejret på spørgsmålet: "Hvor mange i salen har spillet Subway Surfers?".



Og det er ikke kun i Danmark, at Subway Surfers er kendt og spillet af høj som lav. Det ligger øverst på en liste over verdens mest downloadede spil fra App Annie, som leverer analyser af det globale app-marked.



Hele listen ser således ud:



1) Subway Surfers (Kiloo)

2) Candy Crush Saga (King, Tencent)

3) Clash of Clans (Supercell)

4) Candy Crush Soda Saga (King)

5) Despicable Me (Gameloft)

6) My Talking Tom (Outfit7)

7) Temple Run 2 (Imangi, iDreamSky)

8) My Talking Angela (Outfit7)

9) Pou (Zakeh)

10) 8 Ball Pool (Miniclip)



Da Børsen i november 2015 for tredje gang i træk kårede Kiloo, med brødrene Jacob og Simon Møller i spidsen, som vinder af den midtjyske Gazelle-pris med en vækst på 1928 pct. de seneste fire år, var spillet downloadet over én milliard gange på verdensplan, og angiveligt fandt ca. 27 mio. mennesker verden over hver dag mobilen frem for at spille Subway Surfers.



Nu er det altså slået fast, at det var verdens mest populære mobilspil sidste år.



Spillet er gratis, men spillere kan tilkøbe diverse opgraderinger, og det er den forretningsmodel, der sammen med annoncer skaber Kiloos bruttoresultat.



2014 er det seneste offentlige regnskab for et fuldt regnskabsår, og dengang præsterede virksomheden et bruttoresultat på 185 mio. kr. og et årsresultat på 119 mio. kr.

